 ڪراچي ( ويب ڊيسڪ ) قومي ڪرڪيٽ ٽيم جي اڳوڻي ڪپتان شاهد آفريدي پنهنجي آتم ڪٿا ” گيم چينجر “ ۾ ملڪي سياست ۽ سياستدانن خلاف به ڪيئي انڪشاف ڪيا آهن، هن وزيراعظم عمران خان جي جدوجهد جي ساراهه ڪندي چيو آهي ته ڇا عمران خان جي پارٽي صاف آهي؟ عمران خان جا ساٿي صاف سٿرا آهن، جڏهن ته پنهنجو گهر ئي صاف نه هجي ته پوءِ ٻين تي رڙيون نه ڪرڻ گهرجن. آفريديءَ پنهنجي ڪتاب ۾ سياستدانن علاوه فوجي سربراهن بابت به خيالن جو اظهار ڪيو آهي ۽ آرمي چيف قمر جاويد باجوا جي ڪرڪيٽ ناليج تي تعريف ڪئي آهي. هن لکيو آهي ته اڳوڻي وزيراعظم نواز شريف کيس ن ليگ ۾ شامل ٿيڻ جي دعوت ڏني هئي، نواز شريف ڊليور ڪرڻ ڄاڻيندو هو. آفريدي لکيو آهي ته جڏهن اڳوڻي پي سي بي چيئرمين اعجاز بٽ سان لاڳاپا خراب هئا تڏهن بلاول ڀٽو معاملا حل ڪرائڻ جي مشروط آفر ڪندي پيغام موڪليو هو ته منهنجن ريلين ۾ نوجوان سياستدانن جو ساٿ ڏيو، اوهان جو معاملو حل ڪرائي ڇڏيندس پر مون سندس آڇ ٿڏي ڇڏي هئي. شاهد آفريديءَ جي ان موقف سوشل ميڊيا تي ٿرٿلو مچائي ڇڏيو آهي، هڪ واهپيدارن لکيو آهي ته شاهد آفريدي! عمران خان هاڻ پاڪستان جو چونڊيل وزيراعظم آهي، اسان کي کيس عزت ڏيڻ گهرجي جيڪو هڪ وزيراعظم جو حق آهي، شين کي هلڻ ڏيو، عمران خان جي ايمانداري ۽ سندس مقصدن بابت مون کي ڪو شڪ ناهي، سندس وٽ هڪ ويزن آهي جنهن کي هو نئون پاڪستان چوندو آهي.